**KONCESNÁ ZMLUVA**

**o zabezpečení prevádzky, údržby a opráv vodohospodárskej**

**infraštruktúry**

(ďalej len „**Zmluva**“)

uzatvorená

medzi týmito zmluvnými stranami

1. **POSKYTOVATEĽOM KONCESIE:**

Obchodné meno: Obec Tekovské Lužany

IČO: 00 307 548

DIČ: 202 102 3708

IČ DPH: x

Sídlo: SNp 43, Tekovské Lužany, 935 41

Bankové spojenie: SK78 0200 0000 0000 3042 7152

Spoločnosť zapísaná: v obchodnom registri Okresného súdu ................................. Odd.:...................vložka č.:..............................

Email: [obec@tekovskeluzany.sk](mailto:obec@tekovskeluzany.sk)

Telefonický kontakt: 036/772 35 01

ďalej len „**Poskytovateľ koncesie**“

1. **KONCESIONÁROM:**

Obchodné meno: Lužianska servisná spoločnosť, s.r.o.

IČO: ..........................................

DIČ: ..........................................

IČ DPH: ..........................................

Sídlo: ..........................................

Bankové spojenie: ..........................................

Spoločnosť zapísaná: v obchodnom registri Okresného súdu ................................. Odd.:...................vložka č.:..............................

Email: ..........................................

Telefonický kontakt: ..........................................

ďalej len „**Koncesionár**“

Poskytovateľ koncesie a Koncesionár ďalej spolu i „**Zmluvné strany**“.

**1. ÚVODNÉ USTANOVENIA**

1.1 Poskytovateľ koncesie ako prijímateľ nenávratného finančného príspevku (ďalej len „**NFP**“) na základe projektu s názvom **Obecná kanalizácia a ČOV Tekovské Lužany**, kód projektu: **310011A013** (ďalej len „projekt“), realizovaného v rámci

operačného programu: OP Kvalita životného prostredia

prioritná os: 1

špecifický cieľ: Udržateľné využívanie prírodných zdrojov prostredníctvom rozvoja enviromentálnej infraštruktúry

kód výzvy: OPKZP-PO1-SC121/122-2015

je **vlastníkom vodohospodárskej infraštruktúry,** nadobudnutej/zhodnotenej v rámci projektu, nachádzajúcej sa v obci Tekovské Lužany (ďalej len „**vodohospodárska infraštruktúra**“). Presná špecifikácia vodohospodárskej infraštruktúry, vrátane územnej alokácie, zoznamu majetku tvoriaceho vodohospodársku infraštruktúru, údaje o čase nadobudnutia/zhodnotenia, fyzickom a morálnom opotrebení, sú konkretizované v prílohe č. 1.

* 1. Vodohospodárska infraštruktúra je realizovaná z príspevku poskytovaného z európskych štrukturálnych a investičných fondov v zmysle zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov.
  2. Koncesionár je právnickou osobou, ktorá disponuje osvedčením o živnostenskom oprávnení na výkon podnikateľskej činnosti v oblasti prevádzkovania verejných vodovodov a verejných kanalizácii I. až III. kategórie, pričom Koncesionár sa zaväzuje živnostenské oprávnenie udržiavať v platnosti počas celej doby trvania tejto Zmluvy.
  3. Zmluvné strany vychádzali pri uzatváraní tejto Zmluvy z predpokladu, že uzatvorenie tejto Zmluvy si vyžaduje zabezpečenie a udržanie cieľov projektu, v rámci ktorého Poskytovateľ koncesie nadobudol/zhodnotil vodohospodársku infraštruktúru. Projekt, ciele projektu a jeho merateľné ukazovatele, sú špecifikované v prílohe č. 2 k tejto Zmluve.
  4. Koncesionár vyhlasuje, že sa detailne oboznámil so všetkými prílohami tejto Zmluvy, vrátane cieľov projektu a Zmluvy o poskytnutí nenávratného finančného príspevku  
     č. **OPKZP-PO1-SC121/122-2015/33** zo dňa 28.4.2016 v platnom znení (ďalej len „Zmluvy o poskytnutí **NFP**“) a zaväzuje sa všetkými svojimi kapacitami participovať na napĺňaní merateľných ukazovateľov projektu, v rámci ktorého bola vodohospodárska infraštruktúra nadobudnutá/ zhodnotená.
  5. Zmluvné strany berú na vedomie, že k riadnemu a kompletnému prevádzkovaniu vodohospodárskej infraštruktúry podľa čl. 2 odseku 2.2 tejto Zmluvy bude Koncesionár využívať aj majetok, ktorý nebol nadobudnutý/zhodnotený na základe Zmluvy o poskytnutí NFP a ktorý zostáva v jeho vlastníctve aj po ukončení zmluvného vzťahu založeného touto Zmluvou.
  6. Ak nie je medzi Zmluvnými stranami výslovne dohodnuté inak, nasledujúce pojmy budú mať v tejto Zmluve nižšie uvedený význam:

**„Verejný vodovod“** – je pre účely tejto Zmluvysúbor objektov a zariadení slúžiacich verejnej potrebe, umožňujúcich hromadné zásobovanie obyvateľstva a iných odberateľov vodou.

**„Verejná kanalizácia“** – je pre účely tejto Zmluvy prevádzkovo samostatný súbor objektov a zariadení slúžiacich verejnej potrebe na hromadné odvádzanie odpadových vôd umožňujúcich neškodný príjem, odvádzanie a spravidla aj čistenie odpadových vôd.

**„Údržba“** – je pre účely tejto Zmluvysúbor takých stavebno-montážnych opatrení, ktoré väzia v plánovitej výmene opotrebovaných častí vodohospodárskej infraštruktúry. Zmyslom týchto opatrení je spomaľovať fyzické opotrebenie, predchádzať znehodnoteniu alebo ohrozeniu vzhľadu a predĺženie užívateľnosti vodohospodárskej infraštruktúry.

**„Oprava“** – je pre účely tejto Zmluvy súbor takých stavebno-montážnych opatrení, v priebehu ktorých dochádza k obnoveniu funkcie niektorých častí vodohospodárskej infraštruktúry. Opravou sa odstraňujú účinky fyzického opotrebenia alebo poškodenia za účelom uvedenia do predchádzajúceho a prevádzkyschopného stavu. Pri oprave sa používajú i iné než pôvodné materiály a súčiastky, pokým tým nedôjde k zhodnoteniu vodohospodárskej infraštruktúry.

**„Investícia“** – je pre účely tejto Zmluvy najmä použitie finančných prostriedkov za účelom ich zhodnotenia – získania určitého majetku.

**„Rekonštrukcia“** – je pre účely tejto Zmluvy súbor stavebných úprav, ktoré pri zachovaní vonkajšieho pôdorysného a výškového ohraničenia objektu zasahujú do stavebných konštrukcií. Tieto zásahy menia technické parametre, prípadne aj účel objektu. Ide o také zásahy do hmotného majetku, ktoré majú za následok zmenu jeho účelu použitia, kvalitatívnu zmenu jeho výkonnosti alebo technických parametrov. Za zmenu technických parametrov nemožno považovať zámenu použitého materiálu pri dodržaní jeho porovnateľných vlastností.

**2. PREDMET ZMLUVY**

2.1 Predmetom tejto Zmluvy je prevádzkovanie vodohospodárskej infraštruktúry spočívajúce v činnostiach v odvetví vôd, tak ako ich definuje ust. § 9 ods. 4 a 5 zákona č. 343/2015 Z. z. o verejnom obstarávaní v tomto zložení:

a) ..............................................

b) ..............................................

c) ..............................................

d) ..............................................

2.2 Predmetom tejto zmluvy je záväzok Koncesionára vo svojom mene, na svoj účet a vlastné nebezpečenstvo prevádzkovať vodohospodársku infraštruktúru špecifikovanú v tejto Zmluve a jej prílohách v zmysle zabezpečenia kompletnej prevádzky vodohospodárskej infraštruktúry, v súlade s právami a povinnosťami Koncesionára stanovenými v článku 4. tejto Zmluvy, v zákone č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach (ďalej len „**Zákon o verejných vodovodoch a verejných kanalizáciách**“) a ostatných všeobecné záväzných právnych predpisov platných a účinných na území Slovenskej republiky.

2.3 Zmluvné strany sa dohodli, že Koncesionár bude hradiť za vodohospodársku infraštruktúru, ktorá mu bola zverená do prevádzky Poskytovateľovi koncesie odplatu vo výške a spôsobom uvedeným v čl. 3 Zmluvy.

2.4 Poskytovateľ koncesie sa zaväzuje za podmienok uvedených v tejto Zmluve a počas trvania Zmluvy umožniť a zabezpečiť Koncesionárovi nerušenú prevádzku vodohospodárskej infraštruktúry a zdržať sa akýchkoľvek úkonov, ktoré by sťažovali alebo marili plnenie záväzkov Koncesionára podľa tejto Zmluvy.

2.5 Koncesionár znáša všetko prevádzkové riziko spojené s predmetom tejto Zmluvy, vrátane rizika na strane dopytu alebo ponuky, rizika že prevádzkové náklady nebudú v plnom rozsahu pokryté príjmami, ako aj rizika zodpovednosti za škodu spojenú s nesplnením si povinností podľa tejto Zmluvy, rizika nesolventnosti tretích osôb platiacich poplatky za poskytnuté služby a rizika potenciálnej straty, ktorú je plne povinný znášať Koncesionár.

2.6 Pre vylúčenie pochybností Zmluvné strany uvádzajú, že pri prevádzkovaní vodohospodárskej infraštruktúry vystupuje Koncesionár voči fyzickým a právnickým osobám ako samostatný právny subjekt s plnou zodpovednosťou za prípadné porušenie všeobecne záväzných právnych predpisov, alebo neplnenie záväzkov voči tretím osobám týkajúcich sa predmetu tejto Zmluvy.

2.7 Koncesionár vynaloží všetko úsilie nevyhnutné na obstaranie všetkých potrebných rozhodnutí, povolení, licencií, súhlasov ktoré by mohli byť potrebné na prevádzkovanie vodohospodárskej infraštruktúry v zmysle tejto Zmluvy, k čomu mu Poskytovateľ Koncesie poskytne nevyhnutnú súčinnosť.

**3. ODPLATA ZA POSKYTNUTIE KONCESIE**

3.1 Zmluvné strany sa dohodli, že Koncesionár bude hradiť za vodohospodársku infraštruktúru, ktorá mu bola zverená do prevádzky bezhotovostne, prevodom na účet Poskytovateľa koncesie, č. účtu: xxxxxxx nájomné vo výške xxxxx . Nájomné je splatné mesačne vopred, najneskôr k 15. dňu príslušného mesiaca.

3.2 Zmluvné strany sa dohodli, že Koncesionár je povinný zložiť do rúk Poskytovateľa koncesie depozit vo výške 2-mesačného nájomného. Depozit bude Koncesionárovi vrátený po skončení platnosti tejto Zmluvy. Poskytovateľ koncesie má právo vykonať v prípade nedoplatkov zo strany Koncesionára jednostranné započítanie pohľadávok.

3.3 Nájomné za prvý mesiac nájmu vrátane depozitu podľa ods. 3.2 tohto článku Zmluvy uhradil Koncesionár v hotovosti pri podpise tejto zmluvy, čo Poskytovateľ koncesie potvrdzuje svojím podpisom.

3.4 Zmluvné strany sa dohodli, že raz ročne k 31.12. budú prehodnocovať primeranosť výšky nájomného tak, aby táto výška umožnila reprodukciu vodohospodárskej infraštruktúry formou technického zhodnotenia v bežných cenách a primeraný zisk pre Poskytovateľa koncesie v súlade s § 4 ods. 1 písm. h) Vyhlášky Úradu pre reguláciu sieťových odvetví č. 21/2017 Z. z. ktorou sa ustanovuje cenová regulácia výroby, distribúcie a dodávky pitnej vody verejným vodovodom a odvádzania a čistenia odpadovej vody verejnou kanalizáciou.

**4. PRÁVA A POVINNOSTI POSKYTOVATEĽA KONCESIE A KONCESIONÁRA**

* 1. Koncesionár je povinný prevádzkovať vodohospodársku infraštruktúru okrem všeobecne záväzných právnych predpisov vzťahujúcich sa k vodovodnej infraštruktúre i v súlade so všeobecne záväzným nariadením obce, prevádzkovým poriadkom verejného vodovodu/verejnej kanalizácie/čističky odpadových vôd a podmienkami stanovenými na túto prevádzku rozhodnutiami príslušných orgánov verejnej správy.
  2. Koncesionár je povinný prevádzkovať vodohospodársku infraštruktúru s odbornou starostlivosťou a v zodpovedajúcej kvalite, pričom Zmluvné strany si pre posúdenie, či sú služby poskytované v zodpovedajúcej kvalite dohodli ukazovatele výkonu kvality vodohospodárskych služieb poskytovaných Koncesionárom, ktoré tvoria prílohu č. 3 k tejto Zmluve.
  3. Koncesionár nie je oprávnený užívať vodohospodársku infraštruktúru na iné účely, než na účel dojednaný v tejto Zmluve (čl. 2 ods. 2.1 a nasl. Zmluvy).
  4. Poskytovateľ koncesie má právo kontrolovať dodržiavanie kvality poskytovaných služieb. Za týmto účelom je Koncesionár povinný predkladať Poskytovateľovi koncesie raz ročne najneskôr do 31. decembra každého kalendárneho roka monitorovacie správy, v ktorých Poskytovateľovi koncesie oznámi, ako napĺňa kritériá kvality poskytovaných vodohospodárskych služieb definovaných v prílohe č. 3 tejto Zmluvy. V prípade, ak Koncesionár monitorovacie správy nepredloží, alebo ich predloží oneskorene, je povinný zaplatiť Poskytovateľovi koncesie zmluvnú pokutu vo výške 5.000,- € (slovom: päťtisíc eur) za každé jednotlivé porušenie povinnosti Koncesionára. Zaplatenie zmluvnej pokuty nemá vplyv na povinnosť Koncesionára splniť povinnosť predložiť monitorovaciu správu.
  5. Poskytovateľ koncesie je oprávnený vykonať kontrolu dodržiavania povinností a výkonu práv z tejto Zmluvy. Výkon kontroly bude Koncesionárovi oznámený tri pracovné dni pred jej vykonaním písomne. Koncesionár je povinný pripraviť k výkonu kontroly všetky potrebné doklady a poskytnúť Poskytovateľovi koncesie všetku potrebnú súčinnosť za účelom realizácie kontrolnej právomoci. V prípade, ak Poskytovateľ koncesie zistí, že Koncesionár neplní povinnosti z tejto Zmluvy, jej príloh a Zákona o verejnom vodovode a verejnej kanalizácii, je oprávnený požadovať od Koncesionára zmluvnú pokutu vo výške 5.000,- € (slovom: päťtisíc eur) za každé jednotlivé porušenie povinností. Koncesionár je zároveň povinný vytýkané nedostatky v primeranej lehote stanovenej Poskytovateľom koncesie odstrániť.
  6. Koncesionár sa zaväzuje poskytnúť Poskytovateľovi koncesie minimálne raz ročne, inak do 5 dní od požiadania Poskytovateľa koncesie, všetky doklady potrebné k správnemu a úplnému vypracovaniu monitorovacej správy aj s vyhodnotením plnenia jednotlivých merateľných ukazovateľov projektu, ktoré je Poskytovateľ koncesie povinný predkladať riadiacemu/sprostredkovateľskému orgánu. Uvedený záväzok zahŕňa aj povinnosť Koncesionára viesť účtovníctvo na analytických účtoch alebo v analytickej evidencii vedenej v technickej forme za účelom preukázania výstupov z účtovného systému o účtovaní všetkých skutočností týkajúcich sa prevádzkovania predmetu Zmluvy počas obdobia udržateľnosti projektu, ako je účtový rozvrh vytlačený z účtovného programu, obraty hlavnej knihy jednotlivých účtov, účtovné zápisy z denníka. Informácie v súvislosti s vedením účtovníctva podľa predchádzajúcej vety je Koncesionár povinný poskytnúť Poskytovateľovi koncesie do 5 dní od požiadania Poskytovateľa koncesie.
  7. Koncesionár sa zaväzuje o vodohospodársku infraštruktúru riadne starať a vykonávať všetku potrebnú starostlivosť pre zachovanie hodnoty a účelu majetku Poskytovateľa koncesie a na vlastné náklady a s odbornou starostlivosťou vykonávať riadnu a pravidelnú údržbu a opravy vodohospodárskej infraštruktúry tak, aby nedošlo k jej neprimeranému opotrebeniu.
  8. Za účelom riadneho výkonu údržby s odbornou starostlivosťou sa Koncesionár zaväzuje vypracovať návrh plánu údržby a opráv s výhľadom na celé obdobie trvania tejto Zmluvy. Návrh plánu opráv a údržby sa Koncesionár zaväzuje vypracovať a predložiť Poskytovateľovi koncesie na vyjadrenie do 60 dní odo dňa podpisu tejto Zmluvy. V prípade ak Poskytovateľ koncesie vznesie k plánu opráv a údržby pripomienky, Koncesionár sa zaväzuje pripomienky Poskytovateľa koncesie do plánu údržby a opravy zapracovať. Rovnopis finálneho znenia plánu údržby a opravy je Koncesionár povinný doručiť Poskytovateľovi koncesie poštou na adresu Poskytovateľa koncesie uvedenú v záhlaví tejto Zmluvy, prípadne na emailovú adresu Poskytovateľa koncesie uvedenú v záhlaví tejto Zmluvy.
  9. Koncesionár je povinný viesť majetkovú, prevádzkovú a technickú evidenciu o objektoch a zariadeniach verejného vodovodu a verejnej kanalizácie a poskytnúť údaje z tejto evidencie Poskytovateľovi koncesie kedykoľvek počas trvania Zmluvy, a to najneskôr do 5 dní od zadania požiadavky Poskytovateľa koncesie. Údaje o majetkovej evidencii a prevádzkovej evidencii o objektoch a zariadeniach sú najmä identifikačné údaje vlastníka verejného vodovodu a verejnej kanalizácie, technické a bilančné údaje verejného vodovodu a verejnej kanalizácie a ekonomické údaje. Podrobnosti o poskytovaní údajov z majetkovej evidencie a prevádzkovej evidencie o objektoch a zariadeniach ustanoví všeobecne záväzný právny predpis, ktorý vydá Ministerstvo životného prostredia Slovenskej republiky.
  10. Koncesionár sa zaväzuje počas doby trvania tejto Zmluvy zabezpečiť na vlastné náklady poistenie vodohospodárskej infraštruktúry, riadne a včas platiť poistné a udržiavať počas celej doby trvania tejto Zmluvy v platnosti a účinnosti poistnú zmluvu. Koncesionár sa ďalej zaväzuje, že si bude plniť svoje záväzky vyplývajúce z poistnej zmluvy a dodržiavať podmienky v nej uvedené.

4.11 Koncesionár je povinný bezodkladne oznámiť Poskytovateľovi koncesie vznik poistnej udalosti, rozsah dôsledkov poistnej udalosti a súčasne vyjadriť rozsah súčinnosti, ktorú od Poskytovateľa koncesie požaduje, ak je možné následky poistnej udalosti prekonať, najmä vo vzťahu k využitiu poistného plnenia, ktoré je vinkulované v prospech poskytovateľa NFP.

4.12 Poistenie bude zahŕňať najmä poistenie stavebných a konštrukčných vád, živelné poistenie vrátane poistenia pre prípad poškodenia, straty, odcudzenia a zničenia veci alebo jej častí a/alebo príslušenstva, poistenie poškodenia majetku vandalizmom, vrátane poistenia smrti alebo poranenia fyzických osôb a poistenia prerušenia prevádzky. Poistná suma musí byť najmenej vo výške obstarávacej ceny/ceny zhodnotenia vodohospodárskej infraštruktúry nadobudnutej /zhodnotenej z  NFP.

4.13 Koncesionár je povinný mať počas celej doby trvania tejto Zmluvy uzatvorené poistenie zodpovednosti za škodu vzniknutú v súvislosti s činnosťou Koncesionára podľa tejto Zmluvy. Kópiu poistnej zmluvy predloží Koncesionár Poskytovateľovi koncesie do 5 dní odo dňa podpisu tejto Zmluvy.

4.14 Koncesionár sa zaväzuje bezodplatne odovzdať Poskytovateľovi koncesie a dotknutej obci na ich vyžiadanie prehľad a hodnoty sledovaných ukazovateľov kvality vody najneskôr do 30 dní odo dňa vyžiadania.

4.15 Koncesionár sa zaväzuje na základe rozhodnutia okresného úradu v sídle kraja prebrať  
na čas nevyhnutnej potreby správu, prevádzku alebo údržbu verejného vodovodu alebo verejnej kanalizácie.

4.16 Koncesionár je povinný umožniť prístup k objektom a zariadeniam vodohospodárskej infraštruktúry a majetku podľa čl. 1 ods. 1.6 tejto Zmluvy osobám, ktoré sú na to oprávnené podľa Zákona o verejných vodovodoch a verejných kanalizáciách alebo iných všeobecne záväzných právnych predpisov a spĺňajú kritériá ustanovené osobitnými predpismi.

4.17 Koncesionár na základe žiadosti písomne predloží Poskytovateľovi koncesie informáciu o nakladaní s finančnými prostriedkami získanými od žiadateľov o pripojenie na verejný vodovod/kanalizáciu a od odberateľov vrátane vodného/stočného.

4.18 Ak vznikne počas trvania Zmluvy na základe súčasných alebo budúcich všeobecne záväzných právnych predpisov potreba úhrady akýchkoľvek daní alebo poplatkov, tieto je povinný uhrádzať počas trvania Zmluvy Koncesionár.

4.19 S ohľadom sa skutočnosť, že vodohospodárska infraštruktúra bola nadobudnutá/zhodnotená z NFP, Koncesionár sa zaväzuje umožniť výkon kontroly vodohospodárskej infraštruktúry a všetkých dokladov vzťahujúcich sa k jej prevádzke, a poskytnúť všetku súčinnosť týmto osobám:

1. poskytovateľovi NFP a ním povereným osobám,
2. útvaru vnútorného auditu poskytovateľa NFP a útvaru vnútornej kontroly sprostredkovateľského orgánu pre Operačný program Kvalita životného prostredia a ním povereným osobám,
3. Najvyššiemu kontrolnému úradu SR, Úradu pre verejné obstarávanie SR a nimi povereným osobám,
4. príslušnému orgánu auditu, jeho spolupracujúcim orgánom a osobám povereným na výkon kontroly/auditu,
5. splnomocneným zástupcom európskej komisie a Európskeho dvora audítorov,
6. orgánu zabezpečujúcemu ochranu finančných záujmov EÚ,
7. osobám prizvaným orgánmi uvedenými v písm. a) až f) v súlade s príslušnými právnymi predpismi SR a právnymi aktmi EÚ.

4.20 Koncesionár je povinný plniť všetky ostatné povinnosti prevádzkovateľa vodohospodárskej infraštruktúry špecifikované v Zákone o verejných vodovodoch a verejných kanalizáciách a ostatných všeobecne záväzných právnych predpisoch.

**5. ODOVZDANIE A PREVZATIE VODOHOSPODÁRSKEJ INFRAŠTRUKTÚRY**

5.1 Poskytovateľ koncesie sa zaväzuje odovzdať Koncesionárovi vodohospodársku infraštruktúru do 7 dní odo dňa podpisu tejto Zmluvy resp. k termínu začatia prevádzkovania vodohospodárskej infraštruktúry, spolu s dokumentáciou, ktorá sa k vodohospodárskej infraštruktúre vzťahuje. Stav vodohospodárskej infraštruktúry zaznamenajú Zmluvné strany v odovzdávacom protokole, v ktorom zaznamenajú aj prípadné poruchy, vady a poškodenia. Za účelom prevzatia vodohospodárskej infraštruktúry je Koncesionár povinný vykonať obhliadku a oboznámiť sa so všetkými podkladmi vzťahujúcimi sa k vodohospodárskej infraštruktúre.

5.2 Koncesionár je po ukončení Zmluvy povinný k poslednému dňu Koncesnej lehoty (v prípade odstúpenia od Zmluvy, najneskôr do 30 dní odo dňa ukončenia Zmluvy) odovzdať Poskytovateľovi koncesie vodohospodársku infraštruktúru v stave spôsobilom na riadne užívanie s prihliadnutím na bežné opotrebenie, vrátane všetkých dokumentov vzťahujúcich sa k výkonu činnosti podľa tejto Zmluvy a dokladov o servisovaní, vykonaní opráv a pod. O odovzdaní vodohospodárskej infraštruktúry spíšu Zmluvné strany protokol, ktorý bude dokumentovať technický stav vodohospodárskej infraštruktúry. Zmluvné strany v protokole zároveň zaznamenajú prípadné vady a nadmerné opotrebenie vodohospodárskej infraštruktúry a zoznam odovzdanej dokumentácie.

5.3 V prípade, ak Koncesionár poruší svoju povinnosť podľa bodu 5.2 Zmluvy odovzdať vodohospodársku infraštruktúru riadne a včas, zaplatí Poskytovateľovi koncesie zmluvnú pokutu vo výške 500,- € (slovom: päťsto eur) za každý aj začatý deň omeškania so splnením povinnosti. Zmluvná pokuta je splatná v lehote stanovenej vo výzve Poskytovateľa koncesie.

5.4 Zmluvné strany sa zaväzujú postupovať vo vzájomnej súčinnosti tak, aby ku dňu odovzdania vodohospodárskej infraštruktúry prešli práva a povinnosti z prevádzkovania vodohospodárskej infraštruktúry na čas trvania tejto Zmluvy na Koncesionára. Najmä, aby mohol Koncesionár plniť povinnosti z prevádzkovania vodohospodárskej infraštruktúry a poberať vodné a stočné a aby zmena prevádzkovateľa bezprostredne nadväzovala na ukončenie činnosti prevádzkovania Poskytovateľom koncesie resp. predchádzajúcim subjektom ako koncesionárom. Strany sa zaväzujú poskytnúť si vzájomnú súčinnosť, ktorá bude spočívať nielen/najmä v oznámení adresovanom odberateľom o zmene dodávateľa/prevádzkovateľa vodohospodárskej infraštruktúry spolu s povinnosťou uhrádzať poplatky za vodné a stočné na nové číslo účtu (oznámenie vykoná Poskytovateľ koncesie), splnení si prípadných oznamovacích povinností voči štátnym orgánom, uzatvorení príslušných zmlúv, ukončení zmlúv a pod.

**6. VLASTNÍCKE PRÁVO**

* 1. Zmluvné strany z dôvodu právnej istoty uvádzajú, že vodohospodárska infraštruktúra je vo výlučnom vlastníctve Poskytovateľa koncesie a je vedená v účtovnej evidencii Poskytovateľa koncesie ako vlastníka. Koncesionár nie je spôsobilý žiadnym spôsobom počas trvania tejto Zmluvy nadobudnúť vlastnícke právo k vodohospodárskej infraštruktúre, ani k jej časti.
  2. Ak by si údržba alebo oprava vodohospodárskej infraštruktúry vyžadovala investíciu alebo rekonštrukciu, pričom ich vykonaním vznikne nový predmet vlastníctva, Koncesionár sa zaväzuje pri odovzdaní vodohospodárskej infraštruktúry novovytvorené objekty (predmet vlastníctva) bezodplatne, do 30 dní od odovzdania, previesť na Poskytovateľa koncesie. Tým nie je dotknuté ustanovenie bodu 6.1 článku 6. Zmluvy.
  3. Skutočnosť, či došlo k vytvoreniu novej veci ktorá je spôsobilá byť samostatným predmetom vlastníctva budú Zmluvné strany vždy posudzovať s ohľadom na konkrétne okolnosti prípadu. Budú pritom vychádzať zo všeobecne záväzných právnych prepisov a rozhodnutí súdov. Všeobecne platí, že nová vec môže vzniknúť spracovaním pôvodnej veci alebo vytvorením novej veci. O vytvorenie novej veci pôjde v prípade, ak na začiatku ľudskej činnosti smerujúcej k vytvoreniu veci žiadna pôvodná vec neexistovala. O spracovanie veci pôjde v prípade, ak pri začatí stavebných prác už na mieste ich vykonávania určitá vec existovala a stavebné práce spočívali vo vykonávaní prístavby, prestavby resp. nadstavby k pôvodnej veci. Aj spracovaním veci už existujúcej môže v niektorých prípadoch vzniknúť nová vec, odlišná od pôvodnej. Pri právnom posúdení, či spracovaním veci vznikla vec nová, sa bude do úvahy brať okolnosť, či vec zmenila svoju hospodársku funkciu a v prípade ak ju aj nezmenila, či došlo k podstatným zmenám na veci. Ohľadom spracovania veci budú zmluvné strany vychádzať z predpokladu, že čo prirástlo k pôvodnej veci je jej súčasťou a patrí vlastníkovi veci t.j. Poskytovateľovi Koncesie. V každom prípade, i v prípade vzniku novej veci sa Koncesionár zaväzuje bezodplatne previesť vlastnícke právo k veci na Poskytovateľa koncesie dňom odovzdania vodohospodárskej infraštruktúry.
  4. Koncesionár nie je oprávnený bez objektívnej potreby a súhlasu Poskytovateľa koncesie vykonávať investície za účelom rozširovania existujúcej vodohospodárskej infraštruktúry, prípadne zásahy, technické úpravy a zmeny ktoré by menili rozsah vodohospodárskej infraštruktúry alebo možno odôvodnene predpokladať, že by mohla vzniknúť nová vec. Za účelom investície alebo výraznejšej stavebnej zmeny vodohospodárskej infraštruktúry, je Koncesionár povinný vyžiadať si predchádzajúci písomný súhlas Poskytovateľa koncesie. Koncesionár i v prípade udelenia súhlasu v žiadnom prípade nemá právo na náhradu investície/nákladov/zhodnotenia vložených do vodohospodárskej infraštruktúry po ukončení Zmluvy. Koncesionár má právo vyjadrovať sa k investičnému plánu Poskytovateľa koncesie ako vlastníka vodohospodárskej infraštruktúry s cieľom zabezpečiť zásobovanie obyvateľstva vodou, odkanalizovanie a čistenie odpadových vôd v súlade s právnymi predpismi.
  5. Koncesionár nie je oprávnený vodohospodársku infraštruktúru dať do užívania tretej osobe, ani previesť novo vytvorené časti na tretiu osobu. V prípade porušenia tejto povinnosti je povinný zaplatiť Poskytovateľovi koncesie zmluvnú pokutu vo výške 50.000,-€ a nahradiť škodu tým spôsobenú, a to aj nad rámec výšky zmluvnej pokuty.

**7. PROTIPLNENIE ZA SLUŽBY**

* 1. Zmluvné strany sa dohodli, že za výkon služieb podľa tejto Zmluvy Koncesionár nemá právo na plnenie od Poskytovateľa koncesie. Koncesionár má právo na protiplnenie v podobe peňažného plnenia na súkromnoprávnom základe od tretích osôb – právo na poberanie úhrad za odber vody z verejného vodovodu (ďalej len „**vodné**“)/ za odvádzanie, prípadne zneškodňovanie odpadových vôd (ďalej len „**stočné**“), a to počas celej doby trvania Zmluvy.
  2. Koncesionár berie na vedomie, že poplatky za vodné a stočné podliehajú v zmysle ust. § 11 ods. 4 cenovej regulácii Úradu pre reguláciu sieťových odvetví (ďalej len „**ÚRSO**“) v zmysle zákona č. 250/2012 Z. z. o regulácii v sieťových odvetviach v znení neskorších prepisov (ďalej len „**Zákon o regulácii v sieťových odvetviach**“).
  3. Koncesionár je ako prevádzkovateľ vodohospodárskej infraštruktúry povinný dodržiavať povinnosti regulovaného subjektu v zmysle Zákona o regulácii v sieťových odvetviach a predkladať ÚRSO v zákonom stanovených intervaloch a zákonom stanoveným postupom návrh cien vodného a stočného.
  4. Koncesionár sa zaväzuje pred návrhom cien vodného a stočného výšku cien prerokovať prvotne s Poskytovateľom koncesie.

**8. TRVANIE KONCESNEJ ZMLUVY**

* 1. Koncesionár má povinnosť plniť predmet tejto Zmluvy a vykonávať práva z tejto Zmluvy počas doby jej trvania (ďalej len „**Koncesná lehota**“).
  2. Koncesná lehota je XX rokov a začína plynúť odo dňa účinnosti tejto Zmluvy/ od XX.XX.XXXX.

**9. UKONČENIE ZMLUVY**

* 1. Táto Zmluva je uzatvorená na dobu určitú a končí sa uplynutím posledného dňa mesiaca Koncesnej lehoty.
  2. Túto Zmluvu môže Poskytovateľ koncesie ukončiť aj pred uplynutím Koncesnej lehoty písomnou výpoveďou bez udania dôvodu. Výpovedná lehota je jeden rok a začína plynúť prvým dňom mesiaca nasledujúceho po mesiaci, v ktorom bola Koncesionárovi výpoveď doručená.
  3. Poskytovateľ koncesie môže odstúpiť od tejto Zmluvy v prípade:

a) ak Koncesionár nesplní niektorú z povinností stanovených v tejto Zmluve alebo Zákone o verejných vodovodoch a kanalizáciách,

b) Koncesionár stratí živnostenské oprávnenie na výkon činnosti podľa tejto Zmluvy.

* 1. Každá zmluvná strana je oprávnená odstúpiť od Zmluvy v prípadoch, ak:

a) druhá Zmluvná strana podala na seba návrh na vyhlásenie konkurzu,

b) bol na druhú Zmluvnú stranu podaný návrh na vyhlásenie konkurzu treťou stranou,

c) bol vyhlásený konkurz na majetok druhej Zmluvnej strany,

d) bolo rozhodnuté o zavedení nútenej správy,

e) bol zamietnutý návrh na vyhlásenie konkurzu druhej Zmluvnej strany,

f) druhá Zmluvná strana vstúpila do likvidácie.

* 1. Odstúpením od Zmluvy zanikajú práva a povinnosti Zmluvných strán vyplývajúce z tejto Zmluvy momentom, kedy je druhej strane doručené odstúpenie od Zmluvy. Zmluvné strany nie sú povinné si navzájom vrátiť plnenia, ktoré im boli poskytnuté pred účinnosťou odstúpenia od Zmluvy.
  2. Odstúpením od Zmluvy zanikajú všetky práva a povinnosti Zmluvných strán zo Zmluvy. Odstúpenie od Zmluvy sa však nedotýka nároku na náhradu škody vzniknutej porušením Zmluvy, ani zmluvných ustanovení týkajúcich voľby práva, riešenia sporov medzi Zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.
  3. Vzhľadom na skutočnosti uvedené v článku 1. Zmluvy berú Zmluvné strany na vedomie, že uzatvorenie tejto Zmluvy podlieha súhlasu poskytovateľa NFP. V prípade, ak by Zmluvné strany uzatvorili túto Zmluvu ešte pred udelením súhlasu poskytovateľa NFP a súhlas udelený nebude, Zmluvné strany sa dohodli že táto Zmluva stráca platnosť a účinnosť dňom, kedy bolo Poskytovateľovi koncesie rozhodnutie poskytovateľa NFP oznámené. Poskytovateľ koncesie je povinný oznámiť Koncesionárovi rozhodnutie poskytovateľa NFP podľa predchádzajúcej vety bezodkladne do 3 pracovných dní, odkedy mu bolo oznámené. Poskytovateľ koncesie je zároveň povinný poskytnúť Koncesionárovi na jeho požiadanie kópiu rozhodnutia poskytovateľa NFP.
  4. V prípade odstúpenia od Zmluvy sa Koncesionár zároveň zaväzuje v záujme plynulého zabezpečenia zásobovania obyvateľstva vodou, odkanalizovania a čistenia odpadových vôd prevádzkovať vodohospodársku infraštruktúru spolu s majetkom podľa čl. 1 ods. 1.6 tejto Zmluvy, a to až do faktického odovzdania/prevzatia vodohospodárskej infraštruktúry Poskytovateľom koncesie.
  5. Po ukončení tejto Zmluvy vykonajú Zmluvné strany medzi sebou zodpovedajúce finančné vyrovnanie, ktoré bude spočívať najmä v prípadnom vysporiadaní škôd na vodohospodárskej infraštruktúre (presahujúcich bežné opotrebenie), prípadne  vysporiadanie poplatkov za vodné a stočné, ktoré patria Koncesionárovi za obdobie trvania Zmluvy a v prípade, ak Koncesionár prevádzkuje vodohospodársku infraštruktúru aj po uplynutí trvania tejto Zmluvy, patria mu poplatky za vodné a stočné počas obdobia skutočného prevádzkovania vodohospodárskej infraštruktúry.

**10. RIEŠENIE SPOROV**

* 1. Zmluvné strany sa dohodli, že prípadné spory, ktoré medzi nimi vzniknú, budú riešené prioritne dohodou Zmluvných strán, ktorej bude predchádzať rokovanie za účasti oprávnených zástupcov Zmluvných strán.
  2. Zmluvné strany majú povinnosť zúčastniť sa na písomnú požiadavku druhej Zmluvnej strany prerokovania sporu. Zmluvná strana navrhujúca stretnutie uvedie v písomnej požiadavke i návrh termínu stretnutia, ktorý nesmie byť kratší ako 5 pracovných dní odo dňa doručenia písomnej požiadavky druhej Zmluvnej strane.
  3. V prípade ak medzi Zmluvnými stranami nedôjde k mimosúdnemu vyriešeniu sporu, príslušné na prejednávanie sporov sú všeobecné súdy Slovenskej republiky.
  4. Zmluvné strany berú na vedomie, že i počas riešenia sporov medzi stranami je Koncesionár povinný plniť predmet tejto Zmluvy tak, aby nebolo ohrozené zásobovanie obyvateľstva vodou a odkanalizovanie a čistenie odpadových vôd.

**11. ZÁVEREČNÉ USTANOVENIA**

* 1. Zmluva je vyhotovená v troch exemplároch, z ktorých Poskytovateľ koncesie dostane dve vyhotovenia a Koncesionár jedno vyhotovenie.
  2. Akékoľvek zmeny alebo doplnky tejto Zmluvy je možné robiť len vo forme písomných a očíslovaných dodatkov k tejto Zmluve, podpísaných obidvomi zmluvnými stranami. Povinnosť uzavrieť dodatok k Zmluve sa nevzťahuje na zmenu kontaktných údajov Zmluvných strán.
  3. Práva a povinnosti zmluvných strán neupravené v tejto Zmluve sa riadia prioritne ustanoveniami Obchodného zákonníka, Zákona o verejných vodovodoch a verejných kanalizáciách a Zákona o regulácii v sieťových odvetviach.
  4. Táto Zmluva nadobúda platnosť dňom jej podpisu oprávnenými zástupcami oboch Zmluvných strán a účinnosť v súlade s § 47a zákona č. 40/1964 Zb. Občiansky zákonník v znení neskorších predpisov a § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „Zákon o slobode informácií“) dňom nasledujúcim po dni jej zverejnenia.
  5. Písomnosti sa doručujú na adresu uvedenú v tejto Zmluve alebo na poslednú známu adresu a považujú sa za doručené dňom prevzatia, odopretia zásielku prevziať alebo uplynutím odbernej lehoty. Zmluvné strany sa zaväzujú bezodkladne oznámiť druhej Zmluvnej strane akúkoľvek zmenu svojich kontaktných údajov. Písomností doručované na emailové adresy Zmluvných strán sa považujú za doručené na tretí deň od ich odoslania, bez ohľadu na to, či sa o jej obsahu druhá Zmluvná strana dozvedela.
  6. Ak sa niektoré ustanovenie tejto Zmluvy stane neplatným či neúčinným, nedotýka sa to ostatných ustanovení tejto Zmluvy, ktoré zostávajú platné a účinné. Zmluvné strany sa v tomto prípade zaväzujú dohodou nahradiť neplatné alebo neúčinné ustanovenie novým ustanovením, ktoré zodpovedá pôvodne zamýšľanému účelu neplatného alebo neúčinného ustanovenia. Do doby dosiahnutia dohody medzi Zmluvnými stranami platí zodpovedajúca úprava všeobecne záväzných právnych predpisov.
  7. Všetky prílohy tejto Zmluvy tvoria jej neoddeliteľnú súčasť.
  8. Zmluvné strany prehlasujú, že si Zmluvu prečítali, vzájomne vysvetlili, jej obsahu porozumeli a na znak súhlasu s ňou ju slobodne, vážne, dobrovoľne, s určitosťou, nie v tiesni ani za nápadne nevýhodných podmienok vlastnoručne podpísali a sú si plne vedomí následkov z nej vyplývajúcich.

V ....................................., dňa .................. V.....................................,dňa ..............

POSKYTOVATEĽ KONCESIE: KONCESIONÁR:

................................................... ...................................................

Prílohy:

***Príloha č. 1:*** Špecifikácia vodohospodárskej infraštruktúry

***Príloha č. 2*:** Projekt, ciele projektu a jeho merateľné ukazovatele

***Príloha č. 3:*** Kritériá kvality poskytovaných vodohospodárskych služieb